danaider
Danaider er i græsk mytologi kong Danaos' døtre. Danaos og hans bror Aigyptos boede i Egypten og havde hhv. 50 døtre og 50 sønner. En familiefejde skulle afsluttes ved giftermål mellem disse, men på Danaos' råd dræbte døtrene deres ægtemænd i brudesengen (på nær én), og sammen med Danaos' far flygtede de til Argos. De blev senere myrdet sammen med deres far af den overlevende brudgom.
Først i slutningen af 300-tallet f.v.t. blev sagnet sat i forbindelse med forestillingen om, at ugifte i Hades må slæbe vand til en bundløs krukke (lutroforos), der tolkes som det bryllupsbad, de ikke fik i levende live. I den nye sammenhæng opfattes krukken formentlig som de dræbte ægtemænds gravvase (pithos), og den evige vandbæring tolkes som et aldrig afsluttet sonoffer. Myten om "danaidernes kar" er muligvis opstået i den orfiske religion, og som symbol på evig straf findes karret, der aldrig kan fyldes, først her.
Læs mere i Den Store Danske